सिटी बस में सिपाही ने छेड़छाड़ की, पिटा
Updated Sat, 06 Oct 2012 12:00 PM IST
कानपुर(स्टाफ रिपोर्टर)। शोहदों पर लगाम कसने की बजाय वर्दी वाले ही छेड़छाड़ करने लगे हैं। शुक्रवार रात सिटी बस में यात्रा कर रही एक महिला से सिपाही ने छेड़छाड़ और अश्लील हरकतें की। एतराज करने पर सिपाही बस में बैठे यात्रियों से बदसलूकी करने लगा। इससे गुस्साए यात्रियों ने रावतपुर स्टेशन के पास सिपाही को जमकर पीटा। वहां पिकेट ड्यूटी पर तैनात पुलिस कर्मियों को सिपाही की हरकतों की जानकारी दी। पर, वे कार्रवाई की बजाय हाथ बांधे खड़े रहे। इसी बीच आरोपी सिपाही रावतपुर क्रासिंग की ओर भाग निकला।
सिटी बस देर रात बड़ा चौराहा से मंधना जा रही थी। गोल चौराहा के पास से एक सिपाही बस में चढ़ा। वह गेट के सामने बनी सीट में बैठ गया। फिर बगल में बैठी एक महिला से छेड़छाड़ शुरू कर दी। महिला ने एतराज किया, पर वह अपनी हरकतों से बाज नहीं आया। महिला के शोर मचाने पर यात्रियों ने सिपाही को ऐसा न करने की हिदायत दी। इस पर वह भड़क गया और वर्दी का रौब दिखाने लगा। इस पर गुस्साए यात्रियों ने रावतपुर स्टेशन के पास बस रोक ली। इसके बाद उसकी जमकर ठुकाई की। बस से घसीट कर उसे नीचे उतारा, तो वह जोर-जोर से गालियां देने लगा। इस पर लोगों ने फिर उसे पीटा। एक यात्री ने चौराहे पर पिकेट ड्यूटी पर मौजूद सिपाहियों को वर्दी वाले की हरकतों की जानकारी दी। पर, उन लोगों ने कोई कार्रवाई नहीं। इसी बीच भीड़ बढ़ती देख आरोपी सिपाही वहां से भाग निकला। प्रत्यक्षदर्शियों का कहना है कि छेड़छाड़ करने वाला सिपाही वर्दी में था, पर नेम प्लेट नहीं लगाए थे। वह शराब भी पिए हुए था। इधर, काकादेव पुलिस ने इस घटना की जानकारी से इनकार किया है।
Write a Comment | View Comments